erhwenkuo/poetry-chinese-zhtw huggingface dataset:
喜遷鶯令・喜遷鶯
作者：張元幹（宋）

文倚馬，筆如椽。桂殿早登仙。舊遊冊府記當年。袞繡合貂蟬。慶天申，瞻玉座，鵷鷺正陪班。看君穩步過花磚。歸院引金蓮。
喜遷鶯令・喜遷鶯
作者：張元幹（宋）

雲葉亂，月華光。羅幕卷新涼。玉醅初泛嫩鵝黃。花露滴秋香。地行仙，天上相。風度世間人樣。懸知洗盞徑開嘗。誰醉伴禪床。
喜遷鶯慢・喜遷鶯
作者：張元幹（宋）

雁塔題名，寶津朌宴，盛事簪紳常說。文物昭融，聖代蒐羅，千里爭趨丹闕。元侯勸駕，鄉老獻書，發軔龜前列。山川秀，圜冠眾多，無如閩越豪傑。姓標紅紙，帖報泥金，喜信歸來俱捷。驕馬蘆鞭醉垂，藍綬吹雪。芳月素娥情厚，桂華一任郎君折。須滿引，南臺又是，合沙時節。
鷓鴣天
作者：張元幹（宋）

不怕微霜點玉肌。恨無流水照冰姿。與君著意從頭看，初見東南第一枝。人散後，雪晴時。隴頭春色寄來遲。使君本是花前客，莫怪殷勤為賦詩。
憶秦娥
作者：張元幹（宋）

桃花萼。雨肥紅綻東風惡。東風惡。長亭無寐，短書難託。征衫辜負深閨約。禁菸時候春羅薄。春羅薄。多應消瘦，可忺梳掠。
明月逐人來
作者：張元幹（宋）

花迷珠翠。香飄羅綺。簾旌外、月華如水。暖紅影裡，誰會王孫意。最樂昇平景緻。長記宮中五夜，春風鼓吹。遊仙夢、輕寒半醉。鳳幃未暖，歸去燻濃被。更問陰晴天氣。
小重山
作者：張元幹（宋）

誰向晴窗伴素馨。蘭芽初秀髮，紫檀心。國香幽豔最情深。歌白雪，祗少一張琴。新月冷光侵。醉時花近眼，莫頻斟。薛濤箋上楚妃吟。空凝睇，歸去夢中尋。
生查子
作者：鄧肅（宋）

執手兩潸然，情極都無語。去馬更匆匆，一息迷回顧。孤館得村醪，一醉空離緒。酒醒卻無人，簾外三更雨。
感皇恩
作者：鄧肅（宋）

翠竹謾連雲，天風不到。簾幕重重自熱惱。冷香忽至，愛惜當同芝草。井花浮碧玉，炎威掃。酒渴想東鄰，憂心如搗。納履生疑謾悔懊。未容沈李，相對尊前傾倒。報君惟短句，瓊琚好。
一剪梅・一翦梅
作者：鄧肅（宋）

雨過春山翠欲浮。影落寒溪碧玉流。片帆乘興掛東風，夾岸花香擁去舟。尊酒時追李郭遊。醉臥煙波萬事休。夢迴風定斗杓寒，漁笛一聲天地秋。
蝶戀花
作者：鄧肅（宋）

執手長亭無一語。淚眼汪汪，滴下陽關句。牽馬欲行還覆住。春風吹斷梨花雨。海角三千千疊路。歸侍玉皇，那復回頭顧。旌旆已因風月駐。何妨醉過清明去。
江城子
作者：鄧肅（宋）

酒闌攜手過迴廊。夜初涼。月如霜。笑問木樨，何日吐天香。待插一枝歸斗帳，和雲雨，殢襄王。如今滿目雨新黃。繞高堂。自芬芳。不見堂中，攜手舊鴛鴦。已對秋光成感慨，更夜永，漏聲長。
菩薩蠻
作者：謝明遠（宋）

春風春雨花經眼。石泉槐火春容晚。流水自無情。回波聚落英。問春何處去。春向天邊住。舉酒欲銷愁。酒闌愁更愁。
踏莎行
作者：謝明遠（宋）

楚樹芊綿，江雲蕪漫。曉風吹墮梅千片。驚禽飛去響春空，平沙月落光零亂。人意傷離，物華驚換。武夷此去如天遠。臨分為我少留連，柳條獨在江南岸。
踏莎行
作者：張燾（宋）

陽復寒根，氣回枯杆。前村昨夜梅初綻。誰言造化沒偏頗，半開何獨南枝暖。素豔幽輕，清香遠散。雪中豈恨和羹晚。不知何處誤東君，至今不使春拘管。
恨歡遲・恨來遲
作者：張燾（宋）

淡薄情懷。淺綴胭脂。獨佔江梅。最好是、嚴凝苦寒天氣，卻是開時。也不許、桃杏鬥妍媸。也不許、雪霜相欺。又只恐、誰家一聲羌笛，落盡南枝。
青玉案
作者：姚述堯1（宋）

三年枕上吳中路。遣黃耳、隨君去。君到松江呼小渡。莫驚鷗鷺，四橋盡是，老子經行處。輞川圖上看春暮。長記高人右丞句。作個歸期天已許。春衫猶是，小蠻針線，曾溼西湖雨。
薄倖
作者：呂渭老（宋）

青樓春晚。晝寂寂、梳勻又懶。乍聽得、鴉啼鶯弄，惹起新愁無限。記年時、偷擲春心，花間隔霧遙相見。便角枕題詩，寶釵貰酒，共醉青苔深院。怎忘得、迴廊下，攜手處、花明月滿。如今但暮雨，蜂愁蝶恨，小窗閒對芭蕉展。卻誰拘管。盡無言、閒品秦箏，淚滿參差雁。腰支漸小，心與楊花共遠。
望海潮
作者：呂渭老（宋）

側寒斜雨，微燈薄霧，匆匆過了元宵。簾影護風，盆池見日，青青柳葉柔條。碧草皺裙腰。正晝長煙暖，蜂困鶯嬌。望處悽迷，半篙綠水浸斜橋。孫郎病酒無聊。記烏絲醉語，碧玉風標。新燕又雙，蘭心漸吐，嘉期趁取花朝。心事轉迢迢。但夢隨人遠，心與山遙。誤了芳音，小窗斜日對芭蕉。
選冠子
作者：呂渭老（宋）

雨溼花房，風斜燕子，池閣晝長春晚。檀盤戰象，寶局鋪棋，籌畫未分還懶。誰念少年，齒怯梅酸，病疏霞盞。正青錢遮路，綠絲明水，倦尋歌扇。空記得、小閣題名，紅箋青制，燈火夜深裁剪。明眸似水，妙語如弦，不覺曉霜雞喚。聞道近來，箏譜慵看，金鋪長掩。瘦一枝梅影，回首江南路遠。
選冠子
作者：呂渭老（宋）

風約晴雲，花乾宿露，簾幕萬家清曉。青帘賽酒，小塢藏春，冶葉豔枝相照。羊駕小車，笑逐遊人，遠迷芳草。更紅英飛舞，繡茵連線，霧臺煙沼。年少日、細馬戎韉，紅靴玉帶，同指軟塵西笑。珍珠戲擲，彩筆搜奇，不覺暮春鶯老。誰見這回，霜點髯衰，事縈懷抱。訴一春心事，燕子周遮來了。
念奴嬌
作者：呂渭老（宋）

暮雲收盡，霽霞明、高擁一輪寒玉。簾影橫斜房戶靜，小立啼紅蔌蔌。素鯉頻傳，蕉心微展，雙蕊明紅燭。開門疑是，故人敲撼窗竹。長記那裡西樓，小寒窗靜，盡掩風箏鳴屋。淚眼燈光情未盡，盡覺語長更促。短短霞杯，溫溫羅帊，妙語書裙幅。五湖何日，小舟同泛春綠。
情久長
作者：呂渭老（宋）

鎖窗夜永，無聊盡作傷心句。甚近日、帶紅移眼，梨臉擇雨。春心償未足，怎忍聽、啼血催歸杜宇。暮帆掛、沈沈暝色，袞袞長江，流不盡、來無據。點檢風光，歲月今如許。趁此際、浦花汀草，一棹東去。雲窗霧閣，洞天曉、同作煙霞伴侶。算誰見、梅簾醉夢，柳陌晴遊，應未許、春知處。
情久長
作者：呂渭老（宋）

冰梁跨水，沈沈霽色遮千里。怎向我、小舟孤楫，天外飄逐。夜寒侵短髮，睡不穩、窗外寒風漸起。歲華暮、蟾光射雪，碧瓦飄霜，塵不動、寒無際。雞咽荒郊，夢也無歸計。擁繡枕、斷魂殘魄，清吟無味。想伊睡起，又念遠、樓閣橫枝對倚。待歸去、西窗剪燭，小閣凝香，深翠幕、饒春睡。
滿江紅
作者：呂渭老（宋）

晚浴新涼，風蒲亂、松梢見月。庭陰盡、暮蟬啼歇。螢繞井闌簾入燕，荷香蘭氣供搖箑。賴晚來、一雨洗游塵，無些熱。心下事，峰重疊。人甚處，星明滅。想行雲應在，鳳凰城闕。曾約佳期同菊蕊，當時共指燈花說。據眼前、何日是西風，涼吹葉。
滿江紅
作者：呂渭老（宋）

笑語移時，風影亂、半簾寒日。鮮明是、晚來妝飾。共說西園攜手處，小橋深竹連苔色。到如今、梧葉染清霜，封行跡。春未透，梅先拆。人縱健，時難得。想明年虛過，上元寒食。數著佳期愁入眼，雨珠零亂梨花溼。任翠鬟、猗側背斜陽，鳴瑤瑟。
滿江紅
作者：呂渭老（宋）

燕拂危檣，斜日外、數峰凝碧。正暗潮生渚，暮風飄席。初過南村沽酒市，連空十頃菱花白。想故人、輕箑障遊絲，聞遙笛。魚與雁，通訊息。心與夢，空牽役。到如今相見，怎生休得。斜抱琵琶傳密意，一襟新月橫空碧。問甚時、同作醉中仙，煙霞客。
滿江紅
作者：呂渭老（宋）

山繞吳城，修竹外、滿林圍碧。任孤檣百丈，遠牽江色。政簡民閒無一事，同遊仍是鴛鸞客。到晚年、遺愛續新題，都堪說。修門賦，今誰續。痛飲士，天應惜。正彩霞垂帔，暮風飄瑟。笑疾禪痴今在否，風燈石火同飄忽。去醉鄉、深處著身心，休銘櫛。
醉蓬萊
作者：呂渭老（宋）

任落梅鋪綴，雁齒斜橋，裙腰芳草。閒伴遊絲，過曉園庭沼。廝近清明，雨晴風軟，稱少年尋討。碧縷牆頭，紅雲水面，柳堤花島。誰信而今，怕愁憎酒，對著花枝，自疏歌笑。鶯語丁寧，問甚時重到。夢筆題詩，帊綾封淚，向鳳簫人道。處處傷心，年年遠念，惜春人老。
齊天樂
作者：呂渭老（宋）

香紅飄沒明春水，寒食萬家遊舫。整整斜斜，疏疏密密，簾纈旗紅相望。江波盪漾。稱彩艦龍舟，繡衣霞槳。舞楫爭先，歌笑簫鼓亂清唱。重來劉郎又老，對故園桃紅春晚，盡成惆悵。淚雨難晴，愁眉又結，翻覆十年手掌。如今怎向。念舞板歌塵，遠如天上。斜日回舟，醉魂空舞揚。
沁園春
作者：呂渭老（宋）

復把元宵，等閒過了，算來告誰。整二年三歲，尊前笑處，知他陪了，多少歌詩。豈信如今，不成些事，還是無聊空皺眉。爭知道，冤家誤我，日許多時。心兒。轉更痴迷。又疑道、清明得共伊。但自家晚夜，多方遣免，不須煩惱，雨月為期。用破身心，博些歡愛，有後不成人便知。從來是，這風流伴侶，有分雙飛。
滿路花・促拍滿路花
作者：呂渭老（宋）

西風秋日短，小雨菊花寒。斷雲低古木，暗江天。星娥尺五，佳約誤當年。小語憑肩處，猶記西園。畫橋斜月闌干。鳥啼花落，春信遣誰傳。尚容清夜夢、小留連。青樓何處，寶鏡注嬋娟。應念紅箋事，微暈春山。背窗愁枕孤眠。
驀山溪
作者：呂渭老（宋）

韻高格妙。不數閒花草。向晚小梳妝，換一套、新衣始了。橫釵整鬢，倚醉唱清詞，房戶靜，酒杯深。簾幕明殘照。揚州一夢，未盡還驚覺。自恁在心頭，拈不出、倚時是了。吳霜點鬢，春色老劉郎，雲路遠，晚溪橫，誰見桃花笑。
驀山溪
作者：呂渭老（宋）

元宵燈火。月淡遊人可。攜手步長廊，又說道、傾心向我。歸來一夢，整整十年餘，人似舊，去無因，牽惹情懷破。章臺楊柳，聞道無關鎖。行客挽長條，悄不似、當初些個。而今休也，搖落任東風，但恣意，盡留情，我也知無那。
千秋歲
作者：呂渭老（宋）

寶香盈袖。約腕金條瘦。裙兒細襉如肩皺。笑多簪髻側，語小絲簧奏。洞房晚，千金未直橫波溜。緣短歡難又。人去春如舊。枝上月，誰攜手。宿雲迷遠夢，淚枕中殘酒。怎奈向，繁陰亂葉梅如豆。
早梅芳近・早梅芳
作者：呂渭老（宋）

畫簾深，妝閣小。曲徑明花草。風聲約雨，暝色啼鴉暮天杳。染眉山對碧，勻臉霞相照。漸更衣對客，微坐自輕笑。醉紅明，金葉倒。恣看還新好。瑩汪粉淚，滴爍波光射庭沼。犀心通密語，珠唱翻新調。佳期、定約秋了。
醉落魄・一斛珠
作者：呂渭老（宋）

明窗讀易。時才人地俱超軼。偶然一墜槐安國。說利談功，這事怎休得。何時置酒圖書室。揮弦目送西飛翼。夜來已覺春筍溢。月影三人，一醉舊相識。
醉落魄・一斛珠
作者：呂渭老（宋）

纖鞋窄襪。紅茵自稱琵琶拍。明衣妝臉春梳掠。好好亭亭，那得恁標格。匆匆一醉霜華白。歸來偏記藍橋宅。五更殘夢迷蝴蝶。覷著花枝，只被繡簾隔。
惜分飛
作者：呂渭老（宋）

白玉花驄金絡腦。十里華燈相照。簾映春窈窕。霧香殘膩桃花笑。一串歌珠雲外嫋。飲罷玉樓寒悄。歸去城南道。柳梢獵獵東風曉。
浣溪沙
作者：呂渭老（宋）

煙柳濛濛鵲做巢。青青弱草帶斜橋。鶯聲多在杏花梢。逐伴不知春路遠，見人時著小詞招。阿誰有分伴吹簫。
浣溪沙
作者：呂渭老（宋）

彩選骰兒隔袖拈。整釵微見玉纖纖。夜寒窗外更垂簾。好事燈花雙作蕊，照人月影入斜簷。新愁日日座中添。
浣溪沙
作者：呂渭老（宋）

做得因緣不久長。驚風枝上偶成雙。歸來魂夢帶幽香。燈下揉花春去早，竹間影月索歸忙。十年前事費思量。
漁家傲
作者：呂渭老（宋）

聞道廬山橫廣澤。晴空萬頃波濤白。上有至人營窟宅。經遊客。古今多是煙霞謫。一缽上人輕六翮。選場要射如來策。點化黃金非妙藥。難堪酌。三生一口都吞卻。
漁家傲
作者：呂渭老（宋）

昨夜山空流石乳。道人妙手親拈取。未欲凌雲歸洞府。清風舉。大千一葉同掀舞。笑把須彌撾破鼓。東山雲作西山雨。我欲住庵無拄斧。君相許。三更明月湖心午。
漁家傲
作者：呂渭老（宋）

潦倒瞿曇饒口悄。拈花冤道頭陀笑。雞足山中眠未覺。誰知道。至今功業猶分剖。唇口周遮何日了。禪床四面藤蘿繞。有個路頭君試討。梅花老。南園蝴蝶飛芳草。
漁家傲
作者：呂渭老（宋）

高絆袈裟挑紙帔。一杯茶罷成行計。路入廬山風細細。輕彈指。百千三昧俱遊戲。法椅何曾燒兩臂。誰知紙上無窮意。欲識普賢真實際。齁齁地。小爐雪夜和衣睡。
漁家傲
作者：呂渭老（宋）

頂上鐵輪飛火焰。防身細按威神劍。體用雙行誰敢覘。光閃閃。何須更把茶林撼。衲子家風存古儉。一條榔慄如天塹。粥鼓未鳴燈火暗。無恩念。斷崖古木橫藤簟。
漁家傲
作者：呂渭老（宋）

落月杜鵑啼未了。粥魚忽報千山曉。笠子蓋頭衣缽少。穿林表。回頭高剎空中小。官路舊多林木繞。露濃花蕊皆顛倒。渡水登山排草草。盧山好。香爐峰下湖波渺。
思佳客
作者：呂渭老（宋）

江上何人一笛橫。倚樓吹得月華生。寒風墮指傾三弄，小市收燈欲二更。持蟹股，破霜橙。玉人水調品秦箏。細看桃李春時面，共盡玻璃酒一觥。
思佳客
作者：呂渭老（宋）

微點胭脂暈淚痕。更衣整鬢立黃昏。春風攪樹花如雨，夕靄迷空燕趁門。題往事，錦回紋。春心無定似行雲。深屏繡幌空愁獨，明月梨花殢一尊。
好事近
作者：呂渭老（宋）

別酒帶愁酸，千里失群黃鵠。行到小橋梯下，便飛雲南北。不妨垂手小徘徊，日影轉闌曲。從此賀囊佳制，有新奇題目。
好事近
作者：呂渭老（宋）

飛雪過江來，船在赤欄橋側。惹報布帆無恙，著兩行親札。從今日日在南樓，鬢自此時白。一詠一觴誰共，負平生書冊。
好事近
作者：呂渭老（宋）

年少萬函書，朱紫只應低拾。更賴主人明眼，作青雲梯級。歸來應是印累累，笳鼓鬧鄉邑。若訪老人生計，販謝郎蓑笠。
好事近
作者：呂渭老（宋）

雲影護梅枝，短短未禁飛雪。彩幅自題新句，作催妝佳闋。西樓昨夜五更寒，恐一枝先發。元是素娥無寐，駕半輪明月。
好事近
作者：呂渭老（宋）

小飲破清寒，坐久困花頹玉。兩行豔衣明粉，聽阿誰拘束。麗華百媚坐來生，仙韻動群目。一曲鳳簫同去，倦人間絲竹。
天仙子
作者：呂渭老（宋）

樓下轆轤橫露井。樓上嬋娟開曉鏡。下樓難忘上樓時，風未定。帆不正。簌簌珍珠揮麈柄。眉上新愁吹不醒。別酒未斟歌未忍。雪中梅下定重來，煙暝暝。腸寸寸。莫放笛聲吹落盡。
燕歸梁
作者：呂渭老（宋）

樓外東風杜宇聲。雙枕細眉顰。女郎番馬小山屏。金籠冷、夢魂驚。起來重綰雙羅髻，無個事、淚盈盈。楊花蝴蝶亂分身。飛不定、暮雲晴。
小重山
作者：呂渭老（宋）

半夜燈殘鼠上檠。上窗風動竹，月微明。夢魂偏記水西亭。琅玕碧，花影弄晴蜓。千里暮雲平。南樓催上燭，晚來晴。酒闌人散鬥西傾。天如水，團扇撲流螢。
河傳
作者：呂渭老（宋）

斜紅照水。似晴空萬里。明霞相倚。逐伴笑歌，小立綠槐陰裡。誚沒些，春氣味。紛紛覷著閒桃李。淺淺深深，不滿遊人意。幽豔一枝，向晚重簾深閉。是青君、愛惜底。
清平樂
作者：呂渭老（宋）

水瓶石硯。敗壁蝸書篆。窗下日舒縫衲線。屋角晚風飛霰。上元燈火佳時。長廊語笑追隨。高臥一番紙帔，覺來月貫南枝。
握金釵
作者：呂渭老（宋）

風日困花枝，晴蜂自相趁。晚來紅淺香盡。整頓腰肢暈殘粉。弦上語，夢中人，天外信。青杏已成雙，新尊薦櫻筍。為誰一和銷損。數著佳期又不穩。春去也，怎當他，清晝永。
握金釵
作者：呂渭老（宋）

向晚小妝勻，明窗倦裁剪。見花清淚遮眼。開盡繁桃又春晚。心下事，比年時，都較懶。胡蝶入簾飛，郎聲似鶯囀。見來無計拘管。心似芭蕉乍舒展。歸去也，夕陽斜，紅滿院。
南歌子
作者：呂渭老（宋）

策杖穿荒圃，登臨笑晚風。無窮秋色蔽晴空。遙見夕陽江上、卷飛蓬。雁過菰蒲遠，山遙夢寐通。一林楓葉墮愁紅。歸去暮煙深處、聽疏鍾。
南歌子
作者：呂渭老（宋）

遠色連朱閣，寒鴉噪夕陽。小爐溫手酌鵝黃。掩亂一枝清影、在寒窗。念遠歌聲小，嗔歸淚眼長。纖腰今屬冶遊郎。朝暮楚宮雲雨、恨茫茫。
蝶戀花
作者：呂渭老（宋）

風洗遊絲花皺影。碧草初齊，舞鶴閒相趁。短夢乍回慵理鬢。驚心忽數清明近。逐伴強除眉上恨。趁蝶西園，不覺鞋兒褪。醉笑眼波橫一寸。微微酒色生紅暈。
蝶戀花
作者：呂渭老（宋）

花色撩人紅入眼。可是東君，要得人腸斷。欲訴深情春不管。風枝雨葉空撩亂。謾插一枝飛一盞。小賞幽期，破我平生願。珍約未成春又短。但憑蝴蝶傳深怨。
品令
作者：呂渭老（宋）

繡衣未整。傍窗格、臨清鏡。新霜薄霧，這下幾日，陰晴不定。欲插黃花，心事又還記省。去年香徑。共粉蝶、閒相趁。寶香玉佩，暗解付與，多情荀令。何日西樓，重見暮帆煙艇。
祝英臺・祝英臺近
作者：呂渭老（宋）

寶蟾明，朱閣靜，新燕近簾語。還記元宵，燈火小橋路。逢迎春筍柔微，凌波纖穩，誚不顧、鬥斜三鼓。甚無據。誰信一霎是春，驚聲留不住。柳色苔痕，風雨暗花圃。細看羅帶銀鉤，綃巾香淚，算不枉、那時分付。
水調歌頭
作者：呂渭老（宋）

扁舟思獨往，檣影劃晴煙。要伴人隨明月，踏破水中天。誰信騎鯨高逝，空對筆端風雨，如泛楚江船。老子窮無賴，端欲把降竿。白蘋汀，歸老計，似高閒。平生愛我，一言相置二劉間。準擬何山松桂，折足鐺能安穩，芋火對闌殘。何必少林語，立雪問心安。
水調歌頭
作者：呂渭老（宋）

江湖堪極目，非霧亦非煙。故人相見，縱橫高義薄雲天。已具萸尊茗話，悵望雲中江樹，不見子猷船。日色隱林表，十里認帆竿。百年間，無個事，且安閒。功名兩字，茫然都墜有無間。且盡身前一醉，休問古來今往，及取菊花殘。仙事佔無據，竹帛笑劉安。
水調歌頭
作者：呂渭老（宋）

秋齋多夢謁，舌本欲生煙。獨步一庭明月，雁字已橫天。作個生涯不遂，松竹雨荒三徑，卻憶五湖船。小阮貧尤甚，犢鼻掛長竿。白鷗汀，風共水，一生閒。橫琴唳鶴，要攜妻子老雲間。燈火熒熒深夜，高臥南窗折幾，杯到不留殘。莫遣江湖手，遮日向長安。
水調歌頭
作者：呂渭老（宋）

心肝皆錦繡，落筆盡雲煙。詩狂酒興，要騎赤鯉上青天。織女回車相勞，指點虛無徵路，翻動月明船。舉手謝同輩，豈復念漁竿。我平生，心正似，白雲閒。衣冠汙我，偶逢遊戲到人間。常念孤雲高妙，若作轆轤俯仰，誰復食君殘。拜塵金谷輩，都是臥崇安。
水調歌頭
作者：呂渭老（宋）

詩人翻水盡，寂寞五侯煙。醉魂何在，應騎箕尾列青天。記得平生談笑，夾岸手栽楊柳，同泛夜深船。溪水還依舊，深淺半青竿。小神仙，殷七七，許閒閒。黃粱未熟，經遊都在夢魂間。我厭囂寺濁味，幾欲凌雲羽化，雞犬不留殘。俗事丹砂冷，且抱一枝安。
水調歌頭
作者：呂渭老（宋）

暮雲遮遠眼，疊疊入青煙。十年不見，醯雞同舞甕中天。聞道山陰回棹，相去都無百里，李郭可同船。行止皆天意，端欲自操竿。功名事，須早計，真安閒。高才妙手，不當留意市廛間。俄已山林長往，塵面時時拂鏡，齒髮甚衰殘。廊廟非吾事，茅屋且安安。
水調歌頭
作者：呂渭老（宋）

撫床多感慨，白髮困風煙。出門有礙，更堪寒暮雪飛天。君棄一盂一衲，奔走五湖清海，杯度不乘船。來訪山中友，□□□□竿。看人間，誰得似，謫仙閒。生涯不問，留情多在酒杯間。剪燭西風談笑，零落一尊相對，不覺已更殘。回首功名事，箋記謝任安。
水調歌頭
作者：呂渭老（宋）

十年禪榻畔，風雨揚茶煙。跳丸日月，未甘白髮困堯天。江左風流才子，要伴江湖張翰，同泛洛陽船。酌酒情無盡，海燕繞船竿。逼人來，功業事，不教閒。男兒三十，定當談笑在堂間。老子婆娑貧態，閉戶長鬚赤腳，他日要分殘。禹浪桃花影，歸棹正輕安。
江城子
作者：呂渭老（宋）

曉參垂戶宿酲醒。坐南亭。對疏星。點點螢光，偏向竹梢明。望斷長空何處是，雲葉亂，彩霞橫。西樓依舊抱重城。小銀屏。此時情。鴉陣翻叢，枯柳兩三聲。敧枕欲尋初夜夢，雞唱遠，曉蟾傾。
江城子
作者：呂渭老（宋）

聞君見影已堪憐。短因緣。偶同筵。相見無言，分散倍依然。做夢楊花隨去也，妝閣畔，繡床前。覺來離緒意綿綿。寫蠻箋。倩誰傳。魚雁悠悠，門外水如天。欲上西樓還不忍，難著眼，望鞦韆。
水龍吟
作者：呂渭老（宋）

五湖春水茫茫，夢魂夜逐楊花去。汀花岸草，佳人微笑，眼波橫注。借問劉郎，心期則甚，一成無據。自春來淚滿，挼藍袖口，沒整頓，心情處。聞道相如病渴，念文君、白頭新句。相思兩地，無窮煙水，一庭花霧。錦字藏頭，織成機上，一時分付。問他年，更有微雲淡月，重來兮否。
減字木蘭花
作者：呂渭老（宋）

雨簾高卷。芳樹陰陰連別館。涼氣侵樓。蕉葉荷枝各自秋。前溪夜舞。化作驚鴻留不住。愁損腰肢。一桁香銷舊舞衣。
減字木蘭花
作者：呂渭老（宋）

明眸巧笑。坐久更宜燈燭照。小醉辭歸。懷抱明明只自知。瑣窗重見。桃李春風三月面。怎不思量。折柳孤吟斷殺腸。
江城子慢
作者：呂渭老（宋）

新枝媚斜日。花徑霽、晚碧泛紅滴。近寒食。蜂蝶亂、點檢一城春色。倦遊客。門外昏鴉啼夢破，春心似、遊絲飛遠碧。燕子又語斜簷，行雲自沒訊息。當時烏絲夜語，約桃花時候，同醉瑤瑟。甚端的。看看是、榆角楊花飛擲。怎忘得。斜倚紅樓回淚眼，天如水、沈沈連翠璧。想伊不整啼妝影簾側。
如夢令
作者：呂渭老（宋）

百和寶釵香佩。短短同心霞帶。清鏡照新妝，巧畫一雙眉黛。多型。多型。偷觀榴花窗外。
極相思
作者：呂渭老（宋）

拂牆花影飄紅。微月辨簾櫳。香風滿袖，金蓮印步，狹徑迎逢。笑面乍開遠斂翠，正花時、卻恁西東。別房初睡，斜門未鎖，且更從容。
極相思
作者：呂渭老（宋）

西園鬥草歸遲。隔葉囀黃鸝。闌干醉倚，鞦韆背立，數遍佳期。寒食清明都過了，趁如今、芍藥薔薇。衩衣吟露，歸舟纜月，方解開眉。
賀新郎
作者：呂渭老（宋）

斜日封殘雪。記別時、檀槽按舞，霓裳初徹。唱煞陽關留不住，桃花面皮似熱。漸點點、珍珠承睫。門外潮平風席正，指佳期、共約花同折。情未忍，帶雙結。釵金未斷腸先結。下扁舟、更有暮山千疊。別後武陵無好夢，春山子規更切。但孤坐、一簾明月。蠶共繭、花同蒂，甚人生要見，底多離別。誰念我，淚如血。
浪淘沙
作者：呂渭老（宋）

倚枕數更籌。清夜悠悠。竹風荷露小窗秋。往事迷人渾不省，總是離愁。無賴是橫眸。濟楚風流。一時摟攬著心頭。調數夢魂將我去，明月重樓。
思佳客
作者：呂渭老（宋）

深夜槐風析酲惺。露荷涼氣滿西庭。憑欄小語花梢月，緩步偷拈石上螢。秋意早，暑衣輕。殢人索酒復同傾。大家沈醉還高枕，一任西樓報五更。
二郎神
作者：呂渭老（宋）

西池舊約。燕語柳梢桃萼。向紫陌、鞦韆影下，同綰雙雙鳳索。過了鶯花休則問，風共月、一時閒卻。知誰去、喚得秋陰，滿眼敗垣紅葉。飄泊。江湖載酒，十年行樂。甚近日、傷高念遠，不覺風前淚落。橘熟橙黃堪一醉，斷未負、晚涼池閣。只愁被、撩撥春心，煩惱怎生安著。
百宜嬌・眉嫵
作者：呂渭老（宋）

隙月垂篦，亂蛩催織，秋晚嫩涼房戶。燕拂簾旌，鼠窺窗網，寂寂飛螢來去。金鋪鎮掩，謾記得、花時南浦。約重陽、萸糝菊英，小樓遙夜歌舞。銀燭暗、佳期細數。簾幕漸西風，午窗秋雨。葉底翻紅，水面皺碧，燈火裁縫砧杵。登高望極，正霧鎖、官槐歸路。定須相將，寶馬鈿車，訪吹簫侶。
醉思仙
作者：呂渭老（宋）

斷人腸。正西樓獨上，愁倚斜陽。稱鴛鴦鸂鶒，兩兩池塘。春又老，人何處，怎慣不思量。到如今，瘦損我，又還無計禁當。小院呼盧夜，當時醉倒殘缸。被天風吹散，鳳翼難雙。南窗雨，西廊月，尚未散、拂天香。聽鶯聲，悄記得，那時舞板歌梁。
眼兒媚
作者：呂渭老（宋）

曉釵催鬢語南風。碧澗小橋通。榆陰短短，露光炯炯，滿地花紅。天涯不見歸帆影，蜂蝶盡西東。宿酲漸解，殘妝猶在，曉日簾櫳。
眼兒媚
作者：呂渭老（宋）

循檻琅玕粉沾衣。一片子規啼。蓬壺夢短，蜀衾香遠，愁損腰肢。石城堂上雙雙燕，應傍莫愁飛。春江艇子，雪中梅下，知與誰期。
夢玉人引
作者：呂渭老（宋）

上危梯盡，盡畫閣迥，晝簾垂。曲水飄香，小園鶯喚春歸。舞袖弓彎，正滿城、菸草悽迷。結伴踏青，趁蝴蝶雙飛。賞心歡計，從別後、無意到西池。自檢羅囊，要尋紅葉留詩。懶約無憑，鶯花都不知。怕人問，強開懷、細酌酴醿。
傾杯令・杯傾樂
作者：呂渭老（宋）

楓葉飄紅，蓮房肥露，枕蓆嫩涼先到。簾外蟾華如掃。枝上啼鴉催曉。秋風又送潘郎老。小窗明、疏螢淺照。登高送遠惆悵，白髮至今未了。
傾杯令・傾杯樂
作者：呂渭老（宋）

隔座藏鉤，分曹射覆，燭豔漸催三鼓。箏按教坊新譜。樓外月生春浦。徘徊爭忍忙歸去。怕明朝、無情風雨。珍花美酒團坐，且作尊前笑侶。
生查子
作者：呂渭老（宋）

攤錢臨小窗，撲蝶穿斜徑。醉戲晚風前，吹亂連枝影。別來秋夜長，夢到金屏近。腸斷一聲雞，殘月懸朝鏡。
生查子
作者：呂渭老（宋）

裙長步漸遲，扇薄羞難掩。鞋褪倚郎肩，問路眉先斂。踏青南陌回，倚醉開嬌靨。今夜更同行，忍笑勻妝臉。
生查子
作者：呂渭老（宋）

雙鬟綠髮齊，多笑蔫紅落。穿竹過西齋，問字時偷學。嬌慵不慣羞，同倚闌干角。屈指數元宵，燈火堪行樂。
撲蝴蝶近・撲蝴蝶
作者：呂渭老（宋）

分釵綰髻，洞府難分手。離觴短闋，啼痕冰舞袖。馬嘶霜滑，橋橫路轉，人依古柳。曉色漸分星斗。怎分剖。心兒一似，傾入離愁萬千鬥。垂鞭佇立，傷心還病酒。十年夢裡嬋娟，二月花中豆蔻。春風為誰依舊。
撲蝴蝶近・撲蝴蝶
作者：呂渭老（宋）

風荷露竹，秋意侵疏鬢。微燈曲幾。有簾通桂影。乍涼衣著，輕明微醉，歌聲聽穩。新愁殢人方寸。怎不悶。當初欲憑，燕翼西飛寄歸信。小窗睡起，梁間都去盡。夜長旅枕先知，秋杪黃花漸近。一成為伊銷損。
一落索
作者：呂渭老（宋）

蟬帶殘聲移別樹。晚涼房戶。秋風有意染黃花，下幾點、淒涼雨。渺渺雙鴻飛去。亂雲深處。一山紅葉為誰愁，供不盡、相思句。
一落索
作者：呂渭老（宋）

宮錦裁書寄遠。意長辭短。香蘭泣露雨催蓮，暑氣昏池館。向晚小園行遍。石榴紅滿。花花葉葉盡成雙，渾似我、梁間燕。
一落索
作者：呂渭老（宋）

鳥散餘花飛舞。滿地風雨。長江滾滾接天流，夜送征帆去。今夜行雲何處。斷腸南浦。殘燈不剪五更寒，獨自與、餘香語。
謁金門
作者：呂渭老（宋）

人已老。春亦不留些少。花盡葉長蠶又抱。子規啼未了。往事不論多少。且向尊前一笑。白髮滿頭愁已到。路長波渺渺。
鼓笛慢・水龍吟
作者：呂渭老（宋）

拍肩笑別洪崖，共看紫海還清淺。蓬壺舊約，人間舒笑，桃紅千遍。去歲爭春，今年逼臘，滿空飄霰。漸橫枝照水，清綠弄日，都點綴、江南岸。須吸百川為壽，卷恩波、已傾銀漢。戎袍擁戟，萬釘圍帶，天孫新眷。十里塵香，五更弦月，未收弦管。正秦箏續譜，宮簫定拍，候來冬按。
卜算子
作者：王之道（宋）

拄頰看西湖，屢對綸巾岸。江上相從醉萬山，六見年華換。君唱我當酬，我醉君休管。明日醒時小艇東，莫負傳書雁。
卜算子
作者：王之道（宋）

堂下水浮天，人指山為岸。水落寒沙只見山，暗被天偷換。堂上老詩翁，客至勞相管。風喘西頭客自東，目送雲中雁。
卜算子
作者：王之道（宋）

今日富川濱，後夜湓江岸。千里西湖指顧間，未怕新年換。再見覆何時，此意憑吟管。應有新詩當尺書，日望南來雁。
醜奴兒・採桑子
作者：王之道（宋）

青腰似詫天公富，奔走風雲。銀界無痕。委巷窮山草木春。玉樓不怕歌茵溼，笑語紛紛。須放他們。醉裡冰姿光照人。
桃源憶故人
作者：王之道（宋）

逢人借問春歸處。遙指蕪城煙樹。收盡柳梢殘雨。月闖西南戶。遊絲不解留伊住。漫惹閒愁無數。燕子為誰來去。似說江頭路。
桃源憶故人
作者：王之道（宋）

不知春色歸何處。但見茂林芳樹。庭巷落花如雨。鬥亂穿窗戶。晚行溪上東風住。荷點青錢無數。蛺蝶飛來還去。錯認花間路。
桃源憶故人
作者：王之道（宋）

南園最是花多處。門掩綠楊千樹。別後幾番風雨。碧蘚侵苔戶。儂家舊在郊西住。門外遠山無數。誰道不如歸去。咫尺長安路。
桃源憶故人
作者：王之道（宋）

依依楊柳青青草。夢斷畫橋春曉。風裡落花如掃。莫厭尋芳早。酴醿芍藥看來好。恰似江湖遺老。錦段荷□傳到。愧乏瓊瑤報。
桃源憶故人
作者：王之道（宋）

望中風絮迷菸草。愁結幾番昏曉。花徑有時親掃。載酒應須早。人情曷似春山好。山色不隨春老。舊隱何當重到。迎得平安報。
沁園春
作者：王之道（宋）

城郭蕭條，風雨霏微，醞造春愁。況鷙群雕鶚，未諧薦禰，棘棲鸞鳳，猶嘆棲仇。世路如棋，人情似紙，厚薄高低何日休。逢殷浩，會披雲對月，同賦南樓。堪嗟日月如流。甚首夏朅來今半秋。縱荻花楓葉，強撩歸思，有蓴羹菰飯，歸更何憂。三板松舟，一篙秋水，百里淮山無暫留。何須問，蘧蘧栩栩，孰是莊周。
惜奴嬌
作者：王之道（宋）

不廝知名，怎奈向、前緣註定。一封書、便成媒娉。千里相從，恰似尋盟合姓。泥濘。尚隔個、轎兒難近。薄薄紗廚，小驛夜涼人靜。紅一點、暗通犀暈。花月多情，搖碎半窗清影。安穩。悄不知、人痛損。
惜奴嬌
作者：王之道（宋）

甚麼因緣，恰得一年相聚。和閏月、更無剩數。說著分飛，背面偷彈玉箸。好去。記取許時言語。舊愛新人，後夜一時分付。從前事、不堪回顧。怎奈冤家，抵死牽腸惹肚。愁苦。夢斷五更風雨。
南鄉子
作者：王之道（宋）

遺愛滿南州。千騎曾為萬里遊。琳館歸來，無責更無憂。坐聽笙歌醉玉舟。香霧鬱金虯。春入梅花助獻酬。請祝遐年，長笑挹浮丘。何止莘君一百籌。
南鄉子
作者：王之道（宋）

天際彩虹垂。風起痴雲快一吹。原隰畇畇，春水更瀰瀰。布穀期從野鳥知。初霽捲簾時。巷陌泥融燕子飛。午醉醒來，紅日欲平西。一碗新茶乳麵肥。
南鄉子
作者：王之道（宋）

出戶繡簾垂。拂面從他細細吹。乘興有誰招訪戴，難為。暖帳薰爐醉不知。閒看逐風時。欲著梅花又卻飛。雅興佳人回舞袂，相宜。試比冰肌可煞肥。
南鄉子
作者：王之道（宋）

春霽柳花垂。嬌軟輕狂不待吹。圓欲成球還復碎，誰為。習習和風即舊知。深院日長時。亂撲珠簾入坐飛。試問荻芽生也未，偏宜。出網河豚美更肥。
南鄉子
作者：王之道（宋）

風急斷虹收。孤鶩搖搖下荻洲。醉帽盡從吹落去，颼颼。幸有黃花插滿頭。君唱我當酬。千里湖山照眼秋。不見故人思故國，休休。一闋清歌聽解愁。
南鄉子
作者：王之道（宋）

翠袖熨沈香。黛拂修蛾淡淡妝。消得多情鍾傅粉，何郎。風動珠簾月半床。素手捧瑤觴。誰念蘇州已斷腸。夜雨不隨歌扇歇，浪浪。歸去無心賦海棠。
減字木蘭花
作者：王之道（宋）

彩幡金勝。一笑酬春聊適性。呆女痴兒。半挽梅花半柳枝。追歡何計。幸對綠尊環皂髻。欲舞還羞。美盼嬌回碧水秋。
減字木蘭花
作者：王之道（宋）

詩成呵手。欲寫已輸君賦就。寒粟生膚。一盞澆腸可得無。迴風弄巧。比似婆娑尤敏妙。似個人人。嗅認梅花孰是真。
減字木蘭花
作者：王之道（宋）

尊前放手。銅缽聲窮詩已就。姑射肌膚。舞罷纏頭怎得無。青腰更巧。搓粉團酥來鬥妙。不敢方人。容色依稀似太真。
減字木蘭花
作者：王之道（宋）

玉奴招手。來看前山瓊琢就。透骨侵膚。似恁清寒更有無。春工縱巧。只許梅花稱獨妙。花底逢人。逐馬銀盃誤認真。
減字木蘭花
作者：王之道（宋）

鱉頭龜手。孤坐書生能意就。暖體溫膚。繡被春寒想見無。雪詞工巧。高壓君房天下妙。白髮欺人。甚矣吾衰懶是真。
減字木蘭花
作者：王之道（宋）

修眉山遠。嬌抹烏雲秋水畔。酒裡花前。坐擁斯人怎得寒。醁醽浮滿。須索空缸仍覆盞。正恐相妨。歸去如聞笑語香。
減字木蘭花
作者：王之道（宋）

江梅清遠。瀟灑一枝尊俎畔。雪裡風前。照水窺簷巧耐寒。多情美滿。共飲自應渠釂盞。醉賞何妨。傾國天教抵死香。
減字木蘭花
作者：王之道（宋）

笑中聲遠。走向曲房花樹畔。擁在尊前。頓覺春溫卻夜寒。願酬心滿。只得教伊頻勸盞。緩唱何妨。貼體衫兒撲撲香。
減字木蘭花
作者：王之道（宋）

仙姿凝遠。半出新妝瓊戶畔。緩步來前。正值東風料峭寒。釵頭花滿。舞罷梅英飛入盞。一釂何妨。花與佳人巧斗香。
減字木蘭花
作者：王之道（宋）

離筵暫住。君在龍舒曾是主。今作行人。臥轍何妨借寇恂。清歌妙舞。斷送吟鞭乘醉去。一釂休辭。捧爵佳人玉箸垂。
減字木蘭花
作者：王之道（宋）

金尊頻倒。照坐梅花清更好。春到長楊。寵拜三公入鄭莊。月城兩載。千里生靈蒙惠愛。舞徹歌詞。並立新妝綠帶垂。
減字木蘭花
作者：王之道（宋）

蛾眉螓首。舞雪嬌回開凍候。盡道今年。千里風光萃綺筵。坐來新月。照我蒼顏並白髮。酒到休辭。自有黃芽介壽祺。
阮郎歸
作者：王之道（宋）

玉繩低轉鬥闌干。欠溫春酒寒。夜長風勁怯衣單。有人哦二山。蟾欲滿，雁初還。桃花微破顏。枕痕猶帶斷紅殘。無言心自閒。
阮郎歸
作者：王之道（宋）

長楊風軟弄腰肢。日長鬍蝶飛。雨餘新綠細通池。玉鉤懸妓衣。鴻雁遠，子規啼。此情誰得知。一尊聊與故人持。醉來悲別離。
長相思
作者：王之道（宋）

雨濛濛。日曨曨。洗出遠山三四重。分明眉黛濃。野橋西，官路東。小驛夜涼風入松。夢魂誰與同。
長相思
作者：王之道（宋）

花一枝。酒一卮。舉酒對花君莫辭。人生多別離。行相隨。坐相隨。更有何人得似伊。春融胡蝶飛。
長相思
作者：王之道（宋）

天四垂。山四圍。山色天容入坐帷。清風吹我衣。湖水東，江水西。東去西來無盡期。不如君共伊。
長相思
作者：王之道（宋）

吳江楓。吳江風。索索秋聲飛亂紅。晚來歸興濃。淮山西，淮山東。明月今宵何處同。相尋魂夢中。
長相思
作者：王之道（宋）

風悽悽。雨霏霏。風雨夜寒人別離。夢迴還自疑。蛩聲悲。漏聲遲。一點青燈明更微。照人雙淚垂。
長相思
作者：王之道（宋）

桃花春。杏花春。桃杏妖嬈如個人。歌聲清遏雲。酒醺醺。燭熒熒。眼尾微紅無限情。相逢堪斷魂。
滿庭芳
作者：王之道（宋）

紫角初繁，青裳正好，充閭清露飄香。懸弧何早，烏轡上扶桑。試問椿齡幾許，逾萬計、才滿三章。佳辰樂，林塘增氣，菡萏擁紅妝。稱觴。人共慶，盤中白李，來自華陽。倩壺中日月，特地舒長。定見霜毫換綠，天薦祉、家慶延昌。情千萬，辭慳思窘，聊獻滿庭芳。
滿庭芳
作者：王之道（宋）

蔡水西來，於門南峙，天波擁入華楹。芝蘭爭秀，難弟遇難兄。欲說隨龍雨露，慶千載、河海初清。良辰好，榴花照眼，綠柳隱啼鶯。君恩，隆橫賜，冰桃火棗，來自蓬瀛。正霧橫玉篆，泉瀉金鯨。四座香和酒泛，對妙舞、絃索鏗鍧。椿難老，年年今日，論報祝長生。
滿庭芳
作者：王之道（宋）

翠蓋千重，青錢萬疊，雨餘綠漲銀塘。藕花無數，高下鬥芬芳。渾似華清賜浴，溫泉滑、洗出真香。何妨更，合歡連理，高壓萬芝祥。風流，賢太守，當年奏瑞，盛事名堂。好是琉璃池上，一片宮妝。況有薰風解慍，流霞泛、絲竹成行。依蓮暇，聯珠唱玉，應不愧金相。
滿庭芳
作者：王之道（宋）

天駟呈祥，土牛頒政，歡呼萬井春來。雕輪丹轂，雜沓展輕雷。風動珠簾不卷，香散處、半露梅腮。東郊好，波瀾浸綠，萌櫱上條枚。徘徊。應共怪，十年豹隱，一旦鸞臺。問康時術業，混俗情懷。過雪湖山清麗，笙歌沸、舞袖縈迴。兵廚富，酒腸似海，莫惜醉金盃。
滿庭芳
作者：王之道（宋）

雪霽風溫，霜消日暖，一時笑語烘春。草堂何幸，四座德星鄰。聊借紅妝侑爵，蘭膏膩、高髻盤雲。清歌妙，貫珠餘韻，猶振畫梁塵。熙朝，卿相種，扁舟東去，入侍嚴宸。憶當年擢桂，連見三秦。休說參軍俊逸，應難過、開府清新。從今去，八州都督，端不困無津。
滿庭芳
作者：王之道（宋）

露溢金莖，風翔玉宇，嫩涼初霽秋容。山餚野蔌，聊快一尊同。正值大田多稼，臨邛隘、酒客憧憧。追隨處，杯盤狼藉，野草蔭長松。新詞，何所似，金聲應鐸，玉氣騰虹。時來終宦達，休怨蒼穹。顧我蹉跎老矣，飄素髮、衰態龍鍾。心猶壯，會看文度，獨步大江東。
滿庭芳
作者：王之道（宋）

麥野青深，桃溪紅暗，浪遊何處芳園。清明初過，門巷靄晴煙。柳外池塘綠遍，溪流細、終日濺濺。東風軟，誰家兒女，牆裡送鞦韆。花前。從醉倒，吾當儘量，君盍忘年。縱杯盤草草，隨分開筵。自有高談雄辯，何須問、急管繁弦。身長健，少陵如在，應賦飲中仙。
滿庭芳
作者：王之道（宋）

歌徹驪駒，酒斟醽醁，帆檣高映城樓。繡衣攜具，開宴話離愁。兩岸橙黃橘綠，一行雁、幾點沙鷗。情千萬，相看無語，送我上孤舟。悠悠。冬向晚，梅花潛暖，隨處香浮。奈長亭飲散，無計淹留。歸路淮山百舍，空夢想、連歲清遊。煩雙鯉，頻將尺素，來往寄江流。
醉蓬萊
作者：王之道（宋）

對黃蘆臥雨，蒼雁橫秋，江天重九。千載淵明，信風流稱首。吟繞東籬，白衣何處，誰復當年偶。藍水清遊，龍山勝集，恍然依舊。萸實嫩紅，菊團餘馥，付與佳人，比妍爭嗅。一曲婆娑，看舞腰縈柳。舉世紛紛名利逐，罕遇笑來開口。慰我寂寥，酬君酩酊，不容無酒。
醉蓬萊
作者：王之道（宋）

正薰風解慍，萱草忘憂，黃梅新霽。縹緲歌臺，半金衣公子。丹桂香中，碧梧枝上，兩兩飛還止。似說當年，而今時候，長庚誕貴。恩厚隨龍，官崇御帶，二十橫金，玉階寸地。須信驊騮，一日能千里。況遇王良伯樂，算九萬、何勞睥睨。磊落金盤，華陽白李，休辭沈醉。
浣溪沙
作者：王之道（宋）

一樣檀心半卷舒。淡黃衫子襯冰膚。細看全似那人姝。枕裡芳蕤薰繡被，酒中餘馥溢金壺。不須頻嗅惹羅裾。
浣溪沙
作者：王之道（宋）

曉日暉暉玉露光。枝頭一樣鬥宮妝。可憐嬌額半塗黃。衣與酴醿新借色，肌同薝蔔更薰香。風流荀令雅相當。
浣溪沙
作者：王之道（宋）

過雨花容雜笑啼。淡妝深注半開時。嬌嬈情態自天姿。新浴太真增豔麗，微風新燕鬥清奇。綠窗朱戶雅相宜。
浣溪沙
作者：王之道（宋）

陽氣初升土脈蘇。東郊人散欲回車。一時春雪十年無。魚枕蕉深浮酒蟻，鹿胎冠子粲歌珠。題詩不覺燭然須。
浣溪沙
作者：王之道（宋）

體粟須煩鼎力蘇。流涎正值麴盈車。坐來獸炭撥還無。一闋可能酬一絕，雙銀端不換雙珠。松毛粉白老翁須。
浣溪沙
作者：王之道（宋）

春到衡門病滯蘇。力強猶可駕柴車。少年狂望一時無。清坐不堪肌起粟，高談還喜唾成珠。紅裙痴笑雪如須。
浣溪沙
作者：王之道（宋）

凍臥袁安已復甦。閉門那患出無車。似渠人物到今無。可笑崑山誇片玉，須憐滄海嘆遺珠。時來應許捋君須。
浣溪沙
作者：王之道（宋）

殘雪籠晴作沍寒。北風吹浪過前灘。遠山雲氣尚漫漫。睡起陽烏窺破牖，坐憐香霧藹雕盤。一尊聊佐旅中歡。
浣溪沙
作者：王之道（宋）

玉骨冰肌軟更香。一枝丹棘映青裳。相逢歸去未須忙。曲裡春山情不淺，尊前秋水意何長。酒醺顏色粉生光。
浣溪沙
作者：王之道（宋）

寒透珠簾怯曉霜。灰飛緹室驗回陽。坐看紅日上修廊。泉瀉龍頭深泛酒，煙凝象口暖吹香。及時歌舞意何長。
浣溪沙
作者：王之道（宋）

水外山光淡欲無。堤邊草色翠如鋪。綠楊風軟鳥相呼。牛蒡葉齊羅翠扇，鹿黎花小隘真珠。一聲何處叫提壺。
東風第一枝
作者：王之道（宋）

玉骨冰肌，絳趺檀口，玲瓏亞竹當戶。嫣然照雪精神，消得東君眷與。群芳退舍，顧凡下、非伊朋侶。卻自有、薝蔔酴醿，次第效顰追步。寓心賞、還須吟醉，赴目成、便依歌舞。情鍾束素無華，意在含情不語。紛紛桃李，亦何用、輕猜輕妒。覓一枝、欲寄相思，伴取個人書去。
西江月
作者：王之道（宋）

黃菊正懷彭澤，白衣俄致江州。登高餘醉快扶頭。此貺義兼情厚。痛飲還須酒對，清吟況值詩流。輕投無惜萬金酬。木李舊先瓊玖。
西江月
作者：王之道（宋）

北陸藏冰欲竟，東風解凍非遙。一時芳意巧相撩。入眼綠嬌紅小。柳色輕搖弱線，梅英紛綴枯梢。觥籌醉裡賴君饒。歸去斜陽尚早。
西江月
作者：王之道（宋）

磨急鋸霏瓊屑，湯鳴車轉羊腸。一杯聊解水仙漿。七日狂酲頓爽。指點紅裙勸坐，招呼巖桂分香。看花不覺酒浮觴。醉倒寧辭鼠量。
西江月
作者：王之道（宋）

雪後千林尚凍，城邊一徑微通。柳梢搖曳轉東風。來看梅花應夢。酒面初潮蟻綠，歌唇半啟櫻紅。冰肌綽約月朦朧。彷彿暗香浮動。
西江月
作者：王之道（宋）

春色荒荒別浦，春潮灩灩長堤。綠楊風喘客帆遲。腸斷江南雙鯉。短夢當年楚雨，扁舟後夜秦溪。一聲啼鳥怨春歸。人在酴醿花底。
西江月
作者：王之道（宋）

一霎輕雲過雨，半篙新綠橫舟。梅花池館暗香浮。酒入朱唇紅透。有恨尤憐別恨，多愁不慣春愁。舞餘何惜更遲留。腸斷斷腸更後。
西江月
作者：王之道（宋）

一別清風北牖，幾番明月西樓。斷腸千里致書郵。借問近來安否。歸路淮山過雨，歸舟江水澄秋。佳人應已數程頭。準擬到家時候。
歸朝歡
作者：王之道（宋）

透隙敲窗風摵摵。坐見廣庭飛縞白。長安道上正騎驢，蔡州城裡誰堅壁。表表風塵物。瑤林瓊宇三豪客。對分毫、連珠唱玉，竟把詩箋擲。草草杯盤還促席。痛飲狂歌話胸臆。前村昨夜訪梅花，東鄰休更夸容色。清歡那易得。明朝烏轡升南極。帶隨車、黃壚咫尺，莫作山河隔。
宴春臺
作者：王之道（宋）

翠竹扶疏，丹葵隱映，綠窗朱戶縈迴。簾卷蝦鬚，清風時自南來。題輿好客筵開。儼新妝、深出雲街。歌珠累貫，一時傾坐，全勝腰雷。金猊嫋碧，玉兕浮紅，令傳三杏，情寄雙梅。樓頭漏促，籠紗暗落花煤。錦裡遺音，憶當年、曾賦春臺。醉蓬萊。歸歟無寐，想餘韻徘徊。
朝中措
作者：王之道（宋）

江城春霽雪初融。樓觀瑞煙中。向晚金蓮無數，一時開遍東風。多情太守，行攜紅袖，坐引金鍾。時出陽春絕唱，才名不減詩翁。
朝中措
作者：王之道（宋）

從來寒食半陰晴。花底聽歌聲。昨夜滿城風雨，惜花還繫心情。海棠枝上，朱唇翠袖，欲鬥輕盈。須藉嫣然一笑，醉吟同過清明。
朝中措
作者：王之道（宋）

朝陽淡淡宿雲輕。風入管絃聲。十里碧蕪幽步，一枝丹杏柔情。佳人何處，酒紅沁眼，秋水盈盈。詩曲羨君三絕，湖山增我雙明。
朝中措
作者：王之道（宋）

老窮無賴事成叢。短髮自髼鬆。坐想帝城當日，萬花繡出天宮。幾時臨賦，深浮綠蟻，緩唱黃鍾。莫獲追陪勝賞，虛煩惱亂衰翁。
朝中措
作者：王之道（宋）

暖風遲日透香肌。春到柳邊枝。曾見酒紅潮頰，玉人初出羅幃。東坡何處，朱唇翠袖，空想芳姿。爭似濡須太守，看花仍賦佳詞。
朝中措
作者：王之道（宋）

天庭丹熟在何時。鉛汞適投機。四海方思霖雨，未容駕鶴先飛。當年今日，謫仙初降，庭露馡馡。願對良辰好景，稱觴為醉芳菲。
朝中措
作者：王之道（宋）

州閭庠序少追隨。俯仰鬢成絲。仕宦孰逾君達，恩施遍及庭芝。溪頭春日，歡聲和氣，如見生時。好對高堂壽母，獻酬同醉金卮。
朝中措
作者：王之道（宋）

滿庭巖桂藹香風。人在畫堂中。欲驗魯侯難老，歡聲千里攸同。臺分金石，源鍾淮水，流慶無窮。好繼漢朝循吏，從茲入拜三公。
朝中措
作者：王之道（宋）

君心節直更心虛。移植並庭除。好在紅蕖相映，捲簾如見吳姝。清風明月，君無我棄，我不君疏。況有騷人墨客，時來同醉兵廚。
朝中措
作者：王之道（宋）

晴煙漠漠日暉暉。天際遠山低。檻外碧蕪千里，坐來目送鷗飛。詩箋談麈，珠盤落落，玉屑霏霏。更把登臨餘興，翻成白雪歌詞。
玉樓春
作者：王之道（宋）

年來六十增三歲。卻憶去年趨盛會。風流人物勝斜川，灼灼有同前日事。不知弦管催新水。但見飄飄縈舞袂。主人情厚酒行頻，酩酊莫辭今夕醉。
玉樓春
作者：王之道（宋）

少年心性消磨盡。三鬥爛腸渾是悶。看書聊復強尋行，屬句不妨閒趁韻。此生自斷天休問。富貴時來還有分。一卮芳酒送清歌，樓下玉人相去近。
石州慢
作者：王之道（宋）

磔攘送寒，燔烈興歲，又頒堯歷。青靄燒痕，綠浮風皺，暖回春色。地天交泰，時當傾否，五鬼休相厄。何妨笑倚東風，一飲杯三百。長憶。苻堅入寇，功高晉室，無如安石。義概雄心，輒莫等閒拋擲。蓋壤聲名，鼎彝勳業。朋溪雖好，未放終閒逸。喈喈黃鳥，更看壺中春日。
鵲橋仙
作者：王之道（宋）

霜風擢霽，雲濤漲晚，更覺我心彌壯。一尊誰與醉西風，輒莫負、高吟勝賞。致君才術，康時事業，到底不容閒放。十年湖海哄樵歌，何幸出、陽春絕唱。
鵲橋仙
作者：王之道（宋）

斷虹霽雨，餘霞送日，簾卷西樓月上。銀河風靜夜無波，天亦為、雲軿相訪。蛛絲有恨，鵲橋何處，回首又成惆悵。長江滾滾向東流，寫不盡、別離情狀。
菩薩蠻
作者：王之道（宋）

香鬟倭墮蘭膏膩。睡起搔頭紅玉墜。秋水不勝情。盈盈橫沁人。朱闌頻徙倚。笑與花爭媚。眉黛索重添。春酲意未忺。
菩薩蠻
作者：王之道（宋）

綠楊低映深深院。春風不動珠簾卷。乳燕引雛飛。流蘇盡日垂。綺窗開小宴。婭奼鶯聲囀。一餉不聞聲。羅衣香汗輕。
菩薩蠻
作者：王之道（宋）

小庭過雨莓苔滑。碧波灩灩池也闊。睡起□雕闌。不言神思閒。晚來調瑟罷。笑語鞦韆下。高枕綠楊風。隔簾花映紅。
菩薩蠻
作者：王之道（宋）

晴窗睡起爐煙直。香雲墮髻嬌無力。溪水碧涵空。拒霜深淺紅。墜鞭還駐馬。縹緲珠簾下。自是意中人。臨風休障塵。
千秋歲
作者：王之道（宋）

薰風散霧。簾幕清無暑。萱草徑，荷花塢。幽香浮几席，秀色侵庭廡。微雨過，綠楊枝上珠成縷。雙燕飛還語。似慶良辰遇。釃美酒，烹肥羜。何妨飲且醉，共作斑衣舞。人竟報，蟠桃已實君知否。
千秋歲
作者：王之道（宋）

斜風橫雨。咫尺高城路。紅蓼岸，蒼葭浦。滯留春色晚，棲泊郵亭暮。信杳杳，鵲聲近有無憑據。腸斷家何處。又見重陽度。多少恨，從誰訴。黃雞斟白酒，自促供搜句。歸去好，人生莫被浮名誤。
千秋歲
作者：王之道（宋）

金風玉宇。庭院新經雨。香有露，清無暑。溪光搖几席，嵐翠橫尊俎。烘笑語，佳時聊復鄉人聚。門外荷花浦。秋到化無數。紅膾鯉。青浮醑。何妨文字飲，更得江山助。從此去。蒲輪入佐中興主。
千秋歲
作者：王之道（宋）

山前湖外。初日浮雲退。荷氣馥，槐陰碎。葵花紅障錦，萱草青垂帶。誰得似，黃鸝求友新成對。憶昔東門會。千古同侵蓋。人已遠，歌如在。銀鉤雖可漫，琬琰終難改。愁浩蕩，臨風令我思淮海。
千秋歲
作者：王之道（宋）

曉霜初肅。秋色團芳菊。榴轉紫，柑猶綠。昨朝吹帽會，未快登臨目。須通道，兵廚準擬三千斛。采采香雲掬。泛泛紛浮玉。紅袖捧，清歌逐。何妨傾坐客，共獻長生祝。歸去好，北門夜飲金蓮燭。
千秋歲
作者：王之道（宋）

熙熙臺上。秋色增清壯。和氣溢，祥煙揚。淮山供雜俎，湖水浮新釀。人共仰，貔貅坐擁詩書將。簫鼓聲嘹亮。珠翠環相向。回妙舞，遲妍唱。竟斟長命斝，同試滄溟量。鋒車往，東歸遂繼華原相。
勝勝慢・聲聲慢
作者：王之道（宋）

魯雲書瑞，週日迎長，曉佔緹室飛灰。玉勒朝天，千門禁鑰齊開。簾卷扇分雉尾，香風遠、人到蓬萊。霞觴滿，□萬年獻祝，宮殿昭回。況有金甌名姓，一任名園蕭散，元自徘徊。門外鋒車，又連鳳沼相催。酒到莫辭頻舉，聽清歌、一闋傾杯。功成日，渺五湖煙月，堪賦歸來。
勝勝慢・聲聲慢
作者：王之道（宋）

凌雲氣節，貫日精忠，艱難未許心灰。芳酒一尊，對君聊為君開。要識治安非晚，樂得賢、新賦臺萊。愁似雪，喜青天萬里，曉霽春回。須信赤繩繫足，朱衣點額終在，休嘆淹徊。梅實槐花，看看便是相催。座上觥籌交錯，玉山峙、莫遣停杯。濡須好，儻他時富貴，猶冀重來。
勝勝慢・聲聲慢
作者：王之道（宋）

菊團封綠，蓮萼凋紅，蕭然獨見芳姿。短牆高榭，疏筠怪石偏宜。香遍秋風到處，微雨過、清露零時。花陰下，稱箋毫唱和，杖履追隨。曷似江頭竹外，凌霜犯雪，歲晚爭奇。夕賞朝吟，勸秋莫放離披。細看石楠玉茗，葉縱似、風韻輸伊。最好處，擁新妝、臨鑑碧溪。
宴桃源・如夢令
作者：王之道（宋）

飛雪舞稀還驟。高閣下臨群岫。獨立遂移時，歸去黃昏前後。知否。知否。落筆騷人賦就。
宴桃源・如夢令
作者：王之道（宋）

風急柳花飛驟。白盡千林萬岫。樵擔晚來歸，正在棲鴉啼後。知否。知否。語到謝娘詩就。
宴桃源・如夢令
作者：王之道（宋）

黃葉聲遲風歇。龕火夜寒明滅。殘月卻多情，來照先生歸轍。清絕。清絕。透隙飛霜似雪。
宴桃源・如夢令
作者：王之道（宋）

遙指湯泉西路。隱約碧雲天暮。宿鳥擇深枝，兩兩相呼如語。凝佇。凝佇。今夜夢魂何處。
宴桃源・如夢令
作者：王之道（宋）

水外漫山桃李。那得箇中風味。一種最憐渠，酒著佳人半醉。還似。還似。驚起午窗春睡。
折丹桂
作者：王之道（宋）

照人何處雙瞳碧。欲去江城北。過江風順莫遲留，快雁序、飛聯翼。西湖花柳傳訊息。知是東君客。家書須辦寫泥金，報科名、題淡墨。
折丹桂
作者：王之道（宋）

風漪欲皺春江碧。予寄江城北。子今東去赴春官，挽不住、摶風翼。修程應過天池息。何處堪留客。預知仙籍桂香浮，語祝史、休佔墨。
折丹桂
作者：王之道（宋）

雪晴山色分遙碧。輝映江南北。子今東去步蟾宮，看少展、垂天翼。晚來江上西風息。算不是新豐客。明年三月見君時，慶章綬、紆銅墨。
八聲甘州
作者：王之道（宋）

嘆關河在眼、孰雌雄，興廢古猶今。問中原何處，黃塵千里，遠水平林。聞說謳謠思漢，人有望霓心。想垂髫戴白，泣涕盈襟。流水高山還會，意不煩揮按，如見虞琴。□逶遲周道，四牡驟駸駸。盡諏謀詢度歸來，聊緩轡、歲晚雪霜深。西湖好，光風遲日，同快吳吟。
漁家傲
作者：王之道（宋）

風揭珠簾寒乍透。青娥不住添香獸。火暖畫簷鳴線溜。人醉後。錦堂絲竹烘殘晝。勢合湖山增地厚。孤高但覺修篁瘦。回策如縈今在手。驕馬驟。吾家金埒新編就。
漁家傲
作者：王之道（宋）

巖電晶熒君未老。看看門外鋒車到。一點眉間黃色好。人盡道。從今次第登三少。左右青娥來巧笑。注唇塗額新妝了。斜插梅花仍鬥妙。歌窈窕。醉來容我相嘲傲。
漁家傲
作者：王之道（宋）

歲月漂流人易老。東郊又報春來到。梅靨柳眉還鬥好。君通道。衰顏得酒重年少。對酒邀賓同燕笑。莫教虛過芳菲了。咳唾珠璣誇筆妙。人窈窕。新聲傾坐漁家傲。
漁家傲
作者：王之道（宋）

燈火熙熙來稚老。喜逢燈夕都齊到。花市綺樓隨處好。人竟道。今年天氣常年少。五馬行遊還坐笑。公堂簾卷東風了。簫鼓喧闐歌舞妙。人窈窕。也應引動南窗傲。
漁家傲
作者：王之道（宋）

系國安危還故老。鶴書赴隴行當到。多謝不遺敦雅好。應通道。年高德劭如公少。尊酒論文聊一笑。肯將苦語誇危了。落筆君房天下妙。環窈窕。清歌一曲漁家傲。
漁家傲
作者：王之道（宋）

海岱惟青遺一老。禁垣清切親曾到。獨直固勞非所好。誰通道。才如權相從來少。把酒自歌還自笑。醉中萬事都齊了。絕唱清歌仍敏妙。聲窈窕。行雲初遏漁家傲。
漁家傲
作者：王之道（宋）

爵齒俱尊惟此老。詩詞筆力誰能到。奇字古文仍篤好。須通道。如公寧復憂才少。剩費黃金應買笑。窮通得喪都忘了。坐對瑤觴看舞妙。攜窈窕。南窗聊得淵明傲。
漁家傲
作者：王之道（宋）

老老恩波今及老。詔書前日新頒到。視膳慈寧先嗜好。隆孝道。慕逾五十前王少。想見天顏溫色笑。東朝上壽稱觴了。易俗功深神且妙。來窈窕。德齊任姒消驕傲。
浪淘沙
作者：王之道（宋）

高髻墮香鬟。遺恨眉山。老年花似夢中看。厭浥一枝漙曉露，珠淚闌干。卮酒發酡顏。休更留殘。滿城風雨麥秋寒。餘馥尚能消酒惡，誰敢包彈。
憶東坡
作者：王之道（宋）

雪霽柳舒容，日薄梅搖影。新歲換符來，天上初見頒桃梗。試問我酬君唱，何如博塞歡娛，百萬呼盧勝。投珠報玉，須放騷人遣春興。詩成談笑，寫出無窮景。不妨時作顛草，馳騁張芝聖。誰念杜陵野老，心同流水必東，與物初無競。公侯應有種哉，傾否由天命。
憶東坡
作者：王之道（宋）

虛堂響應聲，皎月形和影。春到也須還，長紅多紫啼條梗。況有光風麗日，能消積雪繁霜，青女休言勝。扶搖借便，請看天池發鵬興。人言強漢，治道誇文景。誰能堯舜其君，遠繼阿衡聖。富貴吾所自有，宰相時來則為，自不煩趨競。欲尋文會詩盟，得酒且相命。
六州歌頭
作者：王之道（宋）

燧瑊勳業，何敢望西平。觀當日，清大憝，震天聲。績其凝。追配汾陽郭，臨淮李，掃妖孽，植顛仆，復疆宇，洗羶腥。堪嘆中原久矣，長淮隔、胡騎縱橫。問何時，風驅電掃，重見文明。賓雁宵鳴。夢初驚。念吾君復古，修攘兩盡，早晚功成。歲雲暮，冰腹壯，雪華零。悵神京。誰信漢家陵闕，呵護有神兵。罄寰海，重回首，鎮關情。想見皇華諮度，望淮北、心曲搖旌。願變夷用夏，荊狄是懲膺。補弊支傾。
好事近
作者：王之道（宋）

春色到梅梢，人在東風清嚏。曾見少微初降，藹龍泉佳氣。功名富貴屬多才，如子已無幾。造物恰同予意，放驊騮千里。
好事近
作者：王之道（宋）

霞影入瑤觴，酒與餘霞同色。人共昌朝方永，過觥籌三百。一枝紅皺石榴裙，簾卷篆煙碧。約我他年湖上，看九華終日。
好事近
作者：王之道（宋）

秋色到東籬，金散菊團香馥。預借浮觴高會，為作長年祝。蟹螯如臂酒如澠，橙橘半黃綠。唱我新詞一釂，聽尊前絲竹。
好事近
作者：王之道（宋）

花影到酴醿，風過玉卮搖碧。坐上酒豪詩敵，盡騎鯨仙客。主人名姓在金甌，歸去定前席。要見碧桃千歲，看壺中春日。
好事近
作者：王之道（宋）

春色到酴醿，人在酴醿花底。花撲尊罍香透，遠勝燒瀋水。一杯聊復對東風，為祝千千歲。作楫和羹事了，歸去騎箕尾。
木蘭花慢
作者：王之道（宋）

對春光淡沲，煙冉冉、日遲遲。漸紅入桃溪，青回柳陌，鶯刷金衣。差池。競求友去，惱佳人、幽恨上蛾眉。應念年時追逐，妝餘為帶交枝。芳菲。誰共賞遊嬉。何處馬如飛。□不道新來，牽腸惹肚，暗減腰肢。須知。乍寒乍暖，褪朱唇、又過海棠時。已約姚黃魏紫，留花等待伊歸。
感皇恩
作者：王之道（宋）

宿霧霽晨霜，江山明秀。照眼黃花亂晴晝。當年今日，正是懸弧時候。一杯聊獻祝，同親舊。莫問窮通，休論貧富。且趁良辰醉醇酎。揚珠搗玉，況值西成多收。飽餐歌至治，天垂祐。
石州慢
作者：王之道（宋）

天迥樓高，日長院靜，琴聲幽咽。暱暱恩情，切切言語，似傷離別。子期何處，漫高山流水，又逐新聲徹。彷彿江上移舟，聽琵琶悽切。休說。春寒料峭，夜來花柳，弄風搖雪。大錯因誰，算不翅六州鐵。波下雙魚，雲中乘雁，嗣音無計，空嘆初謀拙。但願相逢，同心再綰重結。
一翦梅
作者：王之道（宋）

風揭珠簾夜氣清。香撲尊罍，初見雲英。藍橋何處舊知名。今夕相逢，此恨消停。勸酒嫣然一笑傾。細意端相，無限娉婷。曲終猶帶繞樑聲。莫辭沈醉，為覆金觥。
漢宮春
作者：王之道（宋）

歡動江城，快風聲震地，雲勢頹山。半年不雨，玉霙來溉冬乾。飄飄弱絮，雜簷花、飛上賓筵。疏林表，數行徵雁，翱翔欲下清灣。何處梅梢點白，弄橫斜疏影，竹外溪邊。天寒日暮，含香脈脈無言。朱唇玉頰，映碧梧、峙鵠停鸞。最好是，攜壺挈榼，相期同醉霜天。
點絳唇
作者：王之道（宋）

一撮檀心，春來還對東君吐。莫隨春去。我欲花間住。燕子銜泥，似向吾人訴。煩相語。九齡風度。流落今何處。
點絳唇
作者：王之道（宋）

珠幰霜蕤，晚來芬馥清香吐。流鶯飛去。應上花梢住。一曲陽春，聊對東風訴。無多語。韶光暗度。恨到分攜處。
點絳唇
作者：王之道（宋）

宿雨朝寒，芳時又過酴醿了。舞環歌繞。應恨金盃小。零亂霜蕤，點綴青青草。花間道。曾遭花惱。把酒呼晴昊。
點絳唇
作者：王之道（宋）

短棹西來，追隨不及桃花宴。薰風庭院。明月裁紈扇。睡起嬌慵，想見雲鬟亂。雙魚遠。欲憑春喚。一覘韋娘面。
點絳唇
作者：王之道（宋）

透幕穿簾，迴風舞態能輕妙。不須相惱。江上春來了。一闋清歌，唱徹瓊樓曉。春工巧。柳顰梅笑。點綴芳菲早。
點絳唇
作者：王之道（宋）

竹外梅花，檀心玉頰春初透。一池風皺。妙語天生就。有個人人，嫋娜靈和柳。君知否。目成心授。何日同攜手。
點絳唇
作者：王之道（宋）

春意催花，片雲又作朝來雨。淡勻深注。紅紫紛無數。社日人家，準擬行春去。痴兒女。倚門凝佇。借問東郊路。
點絳唇
作者：王之道（宋）

古屋衰楊，淡煙疏雨江南岸。幾家村疃。酒旆還相喚。短棹扁舟，風橫河頻轉。柔腸斷。寒鴉噪晚。天共蒹葭遠。
虞美人
作者：王之道（宋）

酪漿冷浸金盤粉。玉友浮新醞。如君真是酒中仙。一斗百篇、吟到小池蓮。清風拂拂來紈素。獨擅江南步。紅裙無用妒芳姿。且把綠羅、爭學畫長眉。
虞美人
作者：王之道（宋）

鄭侯美政推仁厚。何獨高淮右。分攜令我預顰眉。只恐桐廬民望、怪來遲。一尊聊罄金蕉葉。更語半時霎。青娥羅列競消凝。閣定眼邊珠淚、做紅冰。
小重山
作者：王之道（宋）

要識長生輩赤松。朱顏和綠髮，正丰茸。當年今日墮仙宮。佳氣鬱，香靄菊花風。一醉拚千鍾。小槽新釀美，玉泉濃。酒酣詩思浩無窮。雲煙爛，題破錦箋紅。
小重山
作者：王之道（宋）

花豔嫣然照坐紅。池光高下見，木芙蓉。相從款款莫匆匆。新釀熟，浮甕碧香濃。倚檻送飛鴻。登高時節近，菊披風。笑談今喜一杯同。揉金蕊，和露入杯中。
秦樓月・憶秦娥
作者：王之道（宋）

雲不卷。澆愁莫放金盃淺。金盃淺。新詞麗句，要人裁翦。酒酣思致天同遠。臨風捉筆綸巾岸。綸巾岸。詩成歸去，寒光照晚。
滿江紅
作者：王之道（宋）

竹馬來迎，留不住、寸心如結。□歷湖、須塢相望，近同吳越。闕里風流今未減，此行報政看期月。已驗康沂富國，千古曾無別。多謝潤沾枯轍。令我神思清發。□新命歡浹，兩邦情愜。明日西風帆卷席。高檣到處旌麾列。忽相思，吾當往，誰謂三墩隔。
望海潮
作者：王之道（宋）

寶山煙霽，金湖波渺，珠簾高卷清霜。楓葉露痕，荻花風色，人言今日重陽。芳菊嫋秋香。更榴房鬥紫，柑實傳黃。觀閣凌空，杯盤照坐獨醒狂。良辰樂事難忘。正少年遊冶，人在任莊。銅缽探題，金釵當酒，一時綠鬢紅妝。故國黯淒涼。漫情隨水遠，興與雲長。要是致君堯舜，千古繼垂裳。
如夢令
作者：王之道（宋）

綽約一枝紅怨。疏雨淡煙池館。梅子欲黃時，日倚朱闌幾遍。爭看。爭看。人在沈香亭畔。
如夢令
作者：王之道（宋）

葉底芳蕤如綴。坐對廣庭忘味。嬌呆最憐伊，亂糝舞餘風袂。貪喜。貪喜。不覺寶釵斜墜。
如夢令
作者：王之道（宋）

一餉凝情無語。手拈梅花何處。倚竹不勝愁，暗想江頭歸路。東去。東去。短艇淡煙疏雨。
臨江仙
作者：王之道（宋）

紅樓縹緲光風裡，熙熙和氣歡聲。遏雲餘韻最關情。春山閒淡淡，秋水醉盈盈。老去自憐心尚在，相逢殊慰勞生。紋楸聊復戲同枰。試煩歌一曲，須借酒三行。
臨江仙
作者：王之道（宋）

鼓棹正逢江雪霽，是行應快吳吟。透雲寒日半晴陰。煙嵐凝翠重，霜樹濺紅深。案上文書閒展讀，聖賢蹤跡重尋。不堪華髮故駸駸。三旌還有分，萬事付無心。
臨江仙
作者：王之道（宋）

怪得舉頭聞鵲喜，果然都騎相過。柳陰乘月倒金荷。疏星明耿耿，銀漢靜無波。總角追隨今老矣，相逢無惜婆娑。夜闌餘興到狂歌。長鯨方正渴，應不厭傾河。
南歌子
作者：王之道（宋）

朱實盈盈露，黃花細細風。龍山勝集古今同。斷送一年秋色、酒杯中。鴨腳供柔白，雞頭薦嫩紅。量吞雲夢正能容。試問具區何處、浙江東。
南歌子
作者：王之道（宋）

老懶詩才退，春融醉眼昏。青山終日對柴門。柳外斷橋流水、幾家村。桃李添新意，池塘失舊痕。一尊聊復為君溫。傾倒年來酬唱、細論文。
南歌子
作者：王之道（宋）

扇裡薰風細，壺中化日長。榴花高下照紅妝。花外雲飛馥郁、水沈香。新竹輕儲粉，流鶯巧弄簧。不知何處是華陽。應有千年白李、薦霞觴。
南歌子
作者：王之道（宋）

玉露澄天宇，金風淨月華。滿庭秋色木犀花。記得謫仙初下、五雲車。才業追前輩，人門屬當家。壽觴無惜醉流霞。聞說姓名潛護、有籠紗。
南歌子
作者：王之道（宋）

角簟橫龜枕，蘭房掛艾人。一尊菖歜泛清醇。好在佳人如玉、映長春。冰徹杯盤瑩，香和笑語薰。蓮花衫子入時新。掛起南窗一榻、晚風清。
南歌子
作者：王之道（宋）

玉斝浮菖虎，金盤饋鰁魚。研丹聊作厭兵符。何必城頭一女、當千夫。雨過山如洗，風來草似梳。佳人不慣手談輸。卻道如今重賭、選官圖。
南歌子
作者：王之道（宋）

露竹舒新綠，風荷遞暗香。誰家池館睡鴛鴦。還有玉人相對、坐傳觴。角簟清冰滑，紗廚薄霧涼。晚來行雨過巫陽。強整羅衣臨鏡、學宮妝。
念奴嬌
作者：王之道（宋）

碧天無際，乍雨清煙靄，風開雲月。人在南樓，劇談勝詠，擁碧油旌節。銀闕騰輝，冰輪駕彩，顥氣資高潔。大星不見，更容螢火明滅。須煩翠杓瓊杯，華箋象管，與我酬清絕。誰使琵琶聲到耳，輕賦荻花楓葉。露腳斜飛，河陰低轉，香篆環三傑。莫辭終日，舞腰重看回雪。
念奴嬌
作者：王之道（宋）

黃花照眼，對西風庭檻，為渠凝佇。準擬登高酬一醉，底事晚來微雨。蟋蟀聲中，芭蕉葉上，怎得爭如許。龍山何處，無言暗想煙樹。須知天意隨人，重陽晴未晚，不須頻訴。幸有兵廚三萬斛，足助賞心歡趣。千里江山，兩行珠翠，端為騷人付。層樓飛觀，應容老子追步。
賀新郎
作者：王之道（宋）

又是春殘去，倚東風、寒雲淡日，墮紅飄絮。燕社鴻秋人不問，儘管吳聲越鼓。但短髮、星星無數。萬事惟消彭澤醉，也何妨、袖卷長沙舞。身與世，只如許。闌干拍手閒情緒。便明朝、蒼煙白鷺，北山南浦。笑指午橋橋畔路，簾幕深深院宇。尚趁得、柳煙花霧。我亦故山猿鶴怨，問何時、歸棹雙溪渚。歌一曲，恨千縷。
菩薩蠻
作者：王之道（宋）

藕絲衫剪輕紅窄。衫輕不礙瓊膚白。縵鬢小橫波。花樓東是家。上湖閒蕩槳。粉豔芙蓉榜。湖水亦多情。照妝天底清。